คลังชงครม.ลดภาษีแวต7%อีก1ปี
ปลัดคลัง เผย เตรียมเสนอครม.ลดภาษีมูลค่าเพิ่ม 7% อีก 1 ปี หนุนเศรษฐกิจขยายตัวต่อเนื่อง
19 พ.ค. 2560

ปลัดคลัง เผย เตรียมเสนอครม.ลดภาษีมูลค่าเพิ่ม 7% อีก 1 ปี หนุนเศรษฐกิจขยายตัวต่อเนื่อง
นายสมชัย สัจจพงษ์ ปลัดกระทรวงการคลัง เปิดเผยว่า คลังจะเสนอคณะรัฐมนตรี (ครม.) ให้ลดภาษีมูลค่าเพิ่ม (แวต) จาก 10% เป็น 7% ที่จะสิ้นสุดในวันที่ 30 ก.ย. 2560 ออกไปอีก 1 ปี หรือไปสิ้นสุด 30 ก.ย. 2561 เพื่อให้เศรษฐกิจไทยขยายตัวต่อเนื่องไม่เกิดการสะดุด
ปลัดคลัง กล่าวว่า ข้อเสนอของสภานิติบัญญัติแห่งชาติ (สนช.)  ให้รัฐบาลเพิ่มภาษีแวตอีก 1% นั้น ถือว่าเป็นข้อเสนอเก่าและอยู่ในแผนการปฏิรูปภาษีของกระทรวงการคลังอยู่แล้ว ซึ่งปัจจุบันถือว่าภาษีแวตของไทยที่ 7% ถือว่าต่ำมาก
อย่างไรก็ตามการเพิ่มภาษีแวตต้องดูสภาวะเศรษฐกิจ ซึ่งตอนนี้กำลังขยายตัวได้ดี การขยายตัวเศรษฐกิจในไตรมาสแรก 2560 ขยายตัว 3.3% หากปรับเพิ่มภาษีแวตตอนนี้จะทำให้เศรษฐกิจสะดุดได้
นอกจากนี้ในแง่ของฐานะการคลังของประเทศปัจจุบัน ก็ยังไม่มีความจำเป็นเพิ่มภาษีแวต เพราะโครงการระบบชำระเงินทางอิเล็กทรอนิกส์ (อีเพย์เมนต์) ของกระทรวงการคลังที่ดำเนินการอยู่หากได้ประสิทธิภาพเต็มที่จะทำให้การเก็บภาษีเพิ่มขึ้น 1 แสนล้านบาท